《听莺歌》
唐代·灵澈

新莺傍檐晓更悲，孤音清泠啭素枝。口边血出语未尽，

岂是怨恨人不知。不食枯桑葚，不衔苦李花。偶然弄枢机，

婉转凌烟霞。众雏飞鸣何跼促，自觇游蜂啄枯木。

玄猿何事朝夜啼，白鹭长在汀洲宿。黑雕黄鹤岂不高，

金笼玉钩伤羽毛。三江七泽去不得，风烟日暮生波涛。

飞去来，莫上高城头，莫下空园里。城头鸱乌拾膻腥，

空园燕雀争泥滓。愿当结舌含白云，五月六月一声不可闻。

作者简介：灵澈（746～816），本姓汤氏，字源澄，越州会稽（今绍兴）人。云门寺律僧，驻锡衡岳寺。著有《律宗引源》廿一卷。与刘禹锡、刘长卿、吕温交往甚密，互有诗相赠，享誉当时诗坛。